Die egpaar wat Kersfees gesteel hetCarrie Carley (42) en haar 18-jarige man, Jeremy Lewallen ŉ 42-jarige vrou en haar 18-jarige man is in Colorado in Amerika in hegtenis geneem nadat hulle Kersfeesversierings ter waarde van $2 000 (sowat R23 000) gesteel het. Carrie Carley en Jeremy Lewallen van Colorado Springs het die tuinornamente by 13 verskillende bure gesteel, berig NY Daily News. Walter Sandoval, een van die bure, se Dr. Seuss-uitstalling is op 10 Desember gesteel en hy het dit later in die egpaar se tuin opgespoor, nog met sy naam daarop geskryf. Hy het die polisie ontbied. Volgens die koerant het die egpaar ook ŉ Mickey Mouse-karakter, pikkewyne, Dalmation-honde en karakters uit die fliek “Frozen” gesteel. Die egpaar sal na verwagting Dinsdag in die hof verskyn. Hulle word aangehou op borgtog van $1 000. Carley het gesê haar man het dit op sy eie gedoen. Lewallen het glo erken hy doen soms “dom dinge”. Lees meer: NY Daily News, Denver CBS Local, Daily Mail